একটি নতুন উপন্যাস, একটি নতুন গল্পগ্রন্থ ও একটি পুরোনো উপন্যাসের নতুন সংস্করণ— বইমেলায় আমার হাজিরা বলতে এটুকুই। একজন নারীর সঙ্গ-নিঃসঙ্গতার নানা দোলাচল নিয়ে লেখা একা দোকা নামের একটি ছোট উপন্যাস ছাপছে প্রথমা প্রকাশন। এটি আগে একটি দৈনিকের ঈদসংখ্যায় ‘পিটার’ নামে প্রকাশ পেয়েছিল, বই হিসেবে ছাপতে দেবার আগে যথারীতি তা পরিমার্জিত-পরিবর্ধিত হয়েছে। নতুন কয়েকটি গল্প নিয়ে একটি বই শৈত্যপ্রবাহ বের করবে বেঙ্গল পাবলিকেশন্স। একই প্রকাশনা থেকে আমার মেঘপাহাড় উপন্যাসটির নতুন সংস্করণও বেরুবে। বিভিন্ন সময় নানা পত্র-পত্রিকায় লেখা প্রবন্ধ ও সাহিত্য বিষয়ক কলাম এক করে বই করার প্রস্তাব দিয়েছিলেন দুয়েকজন প্রকাশক, কিন্তু এবারে আর সেই পথে পা বাড়াইনি। সামনে হয়তো এ ধরনের লেখা নিয়ে এক বা একাধিক বই করবো।